*Projekts*

LATVIJAS REPUBLIKAS MINISTRU KABINETS

2018. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Noteikumi par elektromagnētiskā lauka iedarbības uz iedzīvotājiem ierobežošanu**

Izdoti saskaņā ar likuma

Par piesārņojumu 18.2 panta otro daļu

1.Noteikumi nosaka:

1.1. elektromagnētiskā lauka starojuma robežlielumus un mērķlielumus, to piemērošanas kārtību un novērtēšanas metodes;

1.2. prasības elektromagnētiskā lauka radītā riska novēršanai vai samazināšanai;

1.3. kompetento iestādi ierīču radītā elektromagnētiskā lauka starojuma kontrolei.

2. Noteikumi neattiecas uz

2.1. elektromagnētiskā lauka starojumu, kas saistīts ar optisko un jonizējošo starojumu, uz elektromagnētiskā lauka starojuma avotiem, kurus pielieto medicīniskajā diagnostiskā vai ārstnieciskās procedūrās, militārajā sfērā valsts aizsardzībai, uz elektromagnētiskā lauka starojuma iedarbību darba vidē;

2.2. elektriskās sadzīves aparatūras, sadzīves elektronisko iekārtu, mobilo telefonu, datoru, bezvadu interneta iekārtu radīto elektromagnētiskā lauka starojumu, ciktāl minēto ierīču drošumu apliecinājis ražotājs.

3. Elektromagnētiskā lauka starojuma lokālā iedarbība uz cilvēka organismu nepārsniedz šo noteikumu pielikuma 2.punktā noteiktos robežlielumus.

4. Elektromagnētiskā starojuma avotus ierīko un uztur tā, lai starojuma vietās, kur ilgstoši vai īslaicīgi uzturas cilvēki, iekārtu augstākā ekspluatācijas noslodze nepārsniedz šo noteikumu pielikuma 3. un 4.punktā noteiktās mērķlielumu vērtības attiecīgajā darbības frekvenču joslā.

5. Par šo noteikumu pielikumā noteikto elektromagnētiskā lauka starojuma robežlielumu un mērķlielumu ievērošanu ir atbildīgas fiziskas un juridiskas personas, kuru īpašumā vai lietošanā ir elektromagnētiskā starojuma avoti.

6. Šo noteikumu 5. punktā minētās personas nodrošina elektromagnētiskā starojuma avotu iespējamā radītā elektromagnētiskā lauka novērtēšanu projektēšanas stadijā aprēķinu (modelēšanas) veidā vai pamatojoties uz informāciju par analoģisku objektu darbību, kā arī nodrošina neatkarīgus mērījumus, uzsākot elektromagnētiskā starojuma avota ekspluatāciju un mainoties ekspluatācijas apstākļiem.

7. Šo noteikumu 5. punktā minētās personas veic papildu darbības, lai novērtētu elektromagnētiskā lauka lokālo iedarbību uz cilvēka organismu un novērstu risku veselībai, ja elektromagnētiskā lauka ekspozīcija ārējā vidē pārsniedz šo noteikumu pielikumā noteiktos mērķlielumus.

8. Elektromagnētiskā starojuma mērījumiem izmanto šo noteikumu pielikuma 5.punktā noteiktās pamatmetodes vai līdzvērtīgas metodes.

9. Elektromagnētiskā lauka novērtēšanu un mērījumus veic kompetentas personas ar atbilstošu kvalifikāciju mērījumu veikšanai, kuru rīcībā ir sertificēta un šo noteikumu pielikuma 5.punktā minētajām pamatmetodēm vai līdzvērtīgām metodēm atbilstoša mēraparatūra.

10. Elektromagnētiskā starojuma mērījumus veic vietās vai vidē, kur ilgstoši vai īslaicīgi uzturas cilvēki, tūlīt pēc starojuma avota darbības uzsākšanas, kā arī mainoties to ekspluatācijas apstākļiem. Mērījumus veic attiecīgajā elektromagnētiskā starojuma avota darbības frekvenču joslā, kā arī raksturīgajos izstarojuma virzienos telpā.

11. Elektromagnētiskā starojuma mērījumus veic tipiskos starojuma avota darbības apstākļos, bet, ja tie ir mainīgi, izvēlas visnelabvēlīgākos apstākļus. Mērījumus veic cilvēka galvas un krūšu kurvja līmenī. Lai noskaidrotu elektromagnētiskā lauka iedarbību uz visu ķermeni, kā mērījumu rezultātu uzrāda to vidējo vērtību visā telpas tilpumā, kādu aizņem cilvēks.

12. Elektromagnētiskā lauka starojuma no vairākiem starojuma avotiem robežlielumu un mērķlielumu aprēķināšanai pielieto algoritmus, kas noteikti šo noteikumu pielikuma 6.punktā.

13. Šo noteikumu 5. punktā minētās personas nodrošina piekļuvi informācijai par elektromagnētiskā starojuma avotiem veikto mērījumu, kas veikti saskaņā ar šo noteikumu 10.punktu, rezultātiem, publicējot tos savā tīmekļa vietnē vai informējot pēc iedzīvotāju vai uzraugošo institūciju pieprasījuma.

14. Augstfrekvences iekārtu fiksēto instalāciju (mobilo telefonu bāzes stacijas, radio torņi, radari, bezvadu publiskā inerneta iekārtas u.c.) projektēšanu un ierīkošanu veic saskaņā ar Latvijas būvnormatīvu un normatīvajiem aktiem par elektronisko sakaru tīklu ierīkošanas, būvniecības un uzraudzības kārtības prasībām, ievērojot šo normatīvo aktu prasības iedzīvotāju aizsardzībai pret elektromagnētiskā lauka iedarbību.

15. Zemfrekvences iekārtu (augstsprieguma elektrības pārvades līnijas, transformatoru stacijas u.c.) ar nominālo spriegumu 110 kV un vairāk uzstādīšana un ierīkošana pieļaujama vietās, kas atbilst teritoriju plānojumam, vai arī apbūves teritorijā tās izvieto ārējā zonā, ievērojot elektrisko un magnētisko lauku mērķlielumu vērtības apkārtējā vidē.

16. Zemfrekvences iekārtu (pārvades līnijas, kabeļi, elektrības apakšstacijas, elektrības sadales iekārtas) rekonstrukciju vai pārbūvi dzīvojamās mājās, slimnīcās, skolās, bērnudārzos un bērnu rotaļlaukumu tuvumā veic tikai pēc paredzamo elektromagnētisko lauku aprēķiniem, nepārsniedzot 1.pielikuma mērķlielumu vērtības.

17. Šo noteikumu izpildi kontrolē Veselības inspekcija.

Ministru prezidents Māris Kučinskis

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Aivars Lapiņš